ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ПОРЕЗУ НА ДОДАТУ ВРЕДНОСТ

Члан 1.

У Закону о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14, 83/15, 108/16 и 113/17), у члану 16. тачка 2а) после речи: „овог законаˮ додају се запета и речи: „укључујући и услуге непосредно повезане са тим услугама које пружа исто лицеˮ.

Члан 2.

У члану 23. став 2. тачка 6) речи: „комплетне крмнеˮ замењују се речима: „потпуне и допунскеˮ.

Члан 3.

У члану 24. став 1. после тачке 5) додаје се тачка 5а), која гласи:

„5а) промет добара која се уносе у слободну зону, превозне и друге услуге које су непосредно повезане са тим уносом и промет добара у слободној зони, који се врши страном лицу које има закључен уговор са обвезником ПДВ – корисником слободне зоне да та добра угради у добра намењена отпремању у иностранство;ˮ.

Члан 4.

У члану 53. став 1. тачка 4) мења се и гласи:

„4) не врши промет добара и услуга у Републици, осим промета:

(1) услуга превоза добара које су у складу са чланом 24. став 1. тач. 1), 5) и 8) овог закона ослобођене пореза;

(2) услуга превоза путника који у складу са чланом 49. став 7. овог закона подлеже појединачном опорезивању превоза;

(3) добара и услуга за који обавезу обрачунавања ПДВ има обвезник ПДВ –прималац добара или услуга.ˮ.

Члан 5.

У члану 12. Закона о изменама и допунама Закона о порезу на додату вредност („Службени гласник РСˮ, број 108/16) речи: „које су набављене до дана почетка примене закона којим се уређује финансијска подршка породици са децом, а којим се прописује једнократна исплата новчаних средстава на име куповине опреме за бебе,ˮ замењују се речима: „рођене закључно са 30. јуном 2018. годинеˮ.

Члан 6.

Овај закон ступа на снагу осмог дана од дана објављивања у „Службеном гласнику Републике Србијеˮ, а примењиваће се од 1. јула 2018. године, осим одредаба члана 4. овог закона које ће се примењивати од 1. јануара 2019. године.